L'any 2019 l'Agència Catalana de Cooperació al Desenvolupament ha finançat 72 actuacions amb enfocament de gènere i basat en drets humans, per valor de més de 15 milions d'euros i a 19 països diferents, incloent-hi Catalunya.
El treball amb fons de dones al Senegal i Marroc, entre les novetats més destacades.
Reunió en el marc del Fons de Dones del Senegal, l'any 2019.
Un nou 8 de març per recordar les dones que ens han precedit en la lluita pels nostres drets.
Un any més per constatar que estem lluny d'assolir el ple exercici i gaudi dels drets que corresponen a les dones.
A més d'un dia de commemoració, fem-lo el de l'exigència que no volem més retrocessos, que la defensa i la protecció dels drets de les dones no seran apartats del debat sobre com transformem el món perquè inclogui la meitat de la humanitat en la seva diversitat, i sigui així veritablement just, equitatiu i sostenible.
Carme Gual, directora de l'Agència Catalana de Cooperació al Desenvolupament
Aquest 2020 fa vint-i-cinc anys de la creació de la Plataforma d'Acció de Beijing amb un consens global sobre el full de ruta a seguir per l'assoliment dels drets de les dones i la plena igualtat entre les dones i els homes, amb l'anomenada Declaració de Beijing.
Malauradament, el balanç no és massa optimista.
A més, la suspensió del Comittee on the Status of Women (CSW 64) que havia de celebrar-se a Nova York les dues setmanes vinents ha resultat terrible, perquè dificulta la incidència, la reivindicació i la petició de rendició de comptes de milers de representants d'organitzacions feministes i ONGD als governs del món.
L'Agència Catalana de Cooperació al Desenvolupament (ACCD) hi tenia previst un intens programa de treball per enfortir aliances globals i definir nous projectes de drets humans de les dones arreu del món.
Tanmateix, la perspectiva de gènere continua essent un tret diferencial de la cooperació catalana, tal com ho mostren les xifres dels projectes i programes finançats durant l'any 2019.
El 80 % de les actuacions amb suport de l'Agència Catalana de Cooperació al Desenvolupament incorporen l'enfocament de gènere i basat en drets humans.
En el cas de les 53 iniciatives finançades a través de les convocatòries de subvencions, el 100 % de les actuacions inclouen l'enfocament de gènere i basat en drets humans, ja que és un requisit central per a participar-hi.
Consulteu totes les dades en el mapa interactiu creat en motiu del 8M en aquest enllaç.
L'any 2019, l'Agència Catalana de Cooperació al Desenvolupament va començar a treballar amb fons de dones, una modalitat innovadora de cooperació, que consisteix a donar suport directament als moviments de dones, les quals identifiquen, formulen, posen en marxa i valoren els seus propis projectes de desenvolupament amb l'acompanyament tècnic i econòmic d'una ONG gestora.
Concretament, el Govern català ha posat en funcionament dos fons de dones al Senegal i al Marroc, i aquest 2020 n'impulsarà dos més a Moçambic i Colòmbia.
També ha donat suport a Urgent Action Fund Africa, un fons de dones internacional que impulsa microprojectes de moviments feministes de ràpida execució.
Una part fonamental del treball de l'ACCD té lloc a Catalunya, amb actuacions d'educació per al desenvolupament.
En el marc del festival de cinema 'Salut, drets, acció', l'entitat Medicus Mundi Mediterrània va presentar 'Woman', un documental imprescindible per a comprendre el poder de l'art com a rebel·lió contra la violència de gènere.
En l'àmbit audiovisual, l'ACCD i la plataforma de cinema online FilminCAT mantenen un canal temàtic que inclou l'apartat 'Filtre lila', amb pel·lícules i documentals feministes per gaudir, aprendre i reflexionar.
Del 9 al 20 de març hi havia prevista la 64a edició del Comittee on the Status of Women (CSW) i el Fòrum d'ONG a Nova York, una de les trobades més rellevants dels moviments feministes d'arreu del món, que aquest any commemorava el 25è aniversari de la declaració i la plataforma de Beijing.
La trobada ha estat cancel·lada per l'amenaça del coronavirus, la qual cosa la cooperació catalana ha hagut d'anul·lar la seva participació, que incloïa trobades d'alt nivell i l'organització d'esdeveniments propis amb moviments feministes catalans.
Es procurarà programar les activitats durant els mesos vinents.
Precisament en relació amb el vint-i-cinquè aniversari de la plataforma de Beijing, la sociòloga Marina Subirats publica l'article Cooperació i gènere: 25 anys de dos compromisos fonamentals a la revista Idees, impulsada pel departament d'Exteriors.
El text està basat en la ponència que Subirats va presentar durant l'acte de retorn de la Visió 2030.
La contribució catalana al desenvolupament sostenible.